CELEX: C2005/106/38
Language: el
Date: 2005-04-30 00:00:00
Title: Υπόθεση C-111/05: Αίτηση για την έκδοση προδικαστικής αποφάσεως που υπέβαλε το Regeringsrätten με διάταξη της 24ης Φεβρουαρίου 2005 στην υπόθεση Aktiebolaget NN κατά Skatteverket

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/19
            
         Αίτηση για την έκδοση προδικαστικής αποφάσεως που υπέβαλε το Regeringsrätten με διάταξη της 24ης Φεβρουαρίου 2005 στην υπόθεση Aktiebolaget NN κατά Skatteverket
   (Υπόθεση C-111/05)
   (2005/C 106/38)
   Γλώσσα διαδικασίας: η σουηδική
   Με διάταξη της 24ης Φεβρουαρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 4 Μαρτίου 2005, το Regeringsrätten, στο πλαίσιο της διαφοράς μεταξύ Aktiebolaget NN και Skatteverket που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Πρέπει μια φορολογητέα πράξη, αφορώσα την παράδοση και την εγκατάσταση καλωδίου το οποίο τοποθετείται στο έδαφος δύο κρατών μελών και επίσης εκτός του εδάφους της Κοινότητας και στο οποίο οφείλεται το σαφώς μεγαλύτερο μέρος του συνολικού κόστους, να θεωρηθεί παράδοση αγαθού κατά την εφαρμογή των διατάξεων της οδηγίας (1) περί του τόπου των φορολογητέων πράξεων;
            
         
               2.
            
            
               Εφόσον μια τέτοια πράξη θεωρείται αντιθέτως ως παροχή υπηρεσίας, πρέπει η υπηρεσία αυτή να θεωρηθεί ότι έχει τέτοια σχέση προς ακίνητο ώστε ο τόπος της παροχής της να καθοριστεί με βάση το άρθρο 9, παράγραφος 2, στοιχείο α';
            
         
               3.
            
            
               Σε περίπτωση καταφατικής απαντήσεως στο πρώτο ή στο δεύτερο ερώτημα, έχει το άρθρο 8, παράγραφος 1, στοιχείο α', ή εναλλακτικώς, το άρθρο 9, παράγραφος 2, στοιχείο α', την έννοια ότι η πράξη πρέπει να κατατμηθεί με βάση τη θέση του καλωδίου στις διάφορες επικράτειες;
            
         
               4.
            
            
               Σε περίπτωση καταφατικής απαντήσεως στο τρίτο ερώτημα, έχουν το άρθρο 8, παράγραφος 1, στοιχείο α', ή εναλλακτικώς, το άρθρο 9, παράγραφος 2, στοιχείο α', και τα άρθρα 2, παράγραφος 1, και 3, παράγραφος 1, την έννοια ότι ο φόρος προστιθεμένης αξίας δεν πρέπει να καταβάλλεται ως προς το τμήμα της παραδόσεως αγαθού ή της παροχής υπηρεσίας το οποίο αφορά περιοχή εκτός του εδάφους της Κοινότητας;
            
         
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών – Κοινό σύστημα φόρου προστιθεμένης αξίας: ομοιόμορφη φορολογική βάση (EE ειδ. έκδ. 09/001, σ. 49).